RADIONICA Cvijet vrlina

Cilj radionice: poticati pozitivnu svijest o sebi, razvijati samopouzdanje, osvijestiti odgovornost za doprinos razvoju razredne zajednice, njegovati prijateljstvo i poštovanje među učenicima, uočavanje pozitivnih i negativnih osobina, postavljanje ciljeva i njihovo ostvarenje

Vrijeme: 45 min

Dimenzije GOO:

Ljudsko-pravna dimenzija

Učenici:

– identificira neke od najčešćih oblika društvene isključenosti u razredu i školi– određuje načela dostojanstva svake osobe

Politička dimenzija

Učenici:

– određuje što je aktivno i odgovorno sudjelovanje u odlučivanju; objašnjava važnost

utvrđivanja razrednih pravila, pravila za izbore u razredu i Vijeće učenika te opisuje poželjna

obilježja kandidata

Društvena dimenzija

Učenici:

-objašnjavaju važnost prihvaćanja mišljenja sugovornika

-preispituju vlastitu komunikaciju s drugima

Međukulturna dimenzija

Učenici:

- navode kulturne razlike koje postoje u razredu

- osvješćuju važnost razvijanja komunikacijskih vještina

Provođenje radionice:

1. Uvodni dio: LANAC SMIJEHA

Učenici legnu u krug tako da svaki učenik stavi glavu na trbuh učeniku sa svoje lijeve strane. Kad je zatvoren krug ili napravljena vijugava zmija, započinje igra. Prvom učeniku zadamo zadatak da glasno izgovori „Ha-ha-ha-ha!“. Trbuh tog učenika će poskakivati pri izgovaranju tih riječi (ili spontanom smijanju), a to će izazvati „skakanje“ glave učenika koji drži glavu na trbuhu. Taj drugi učenik glasno kaže „Ha-ha-ha-ha!“ i tako se „poruka“ prenosi u krug. Cilj igre je da se na kraju svi smiju!

2. Glavni dio: RAZREDNO STABLO

Učenici imaju zadatak izrezati cvjetove od kolaž papira (sredinu cvijeta i 5 latica). U sredinu cvijeta upisuju svoje ime i zalijepe svoju fotografiju. Slijede zadatci za pisanje na latice: na jednu laticu (koja će biti gornja) upišite dvije svoje osobine na koje ste ponosni, na sljedeću laticu (postavit ćete je u smjeru kazaljke na satu) upišite 2 stvari čime se bavite u slobodno vrijeme, na sljedeću laticu upišite dvije stvari koje izuzetno volite, na sljedeću 2 osobna cilja koja ćete nastojati postići u ovoj školskoj godini, na posljednju laticu upišite što ste postigli, na što ste ponosni (ukoliko smatrate da ovu laticu još niste postigli, slobodno je ostavite praznu i dopunite tijekom godine).

Svaki učenik svoj cvijet zalijepi na stablo i zajedno čitaju tko je što napisao. Igru nastavljamo tako da učenici iz kolaža izrezuju listove na koje će napisati ono što ne vole, osobine na koje nisu ponosni. Listove ćemo postaviti kao da su pali sa stabla na tlo tako da na stablu ostanu samo pozitivne stvari svakog učenika. Negativne osobine se s vremenom mogu pretvoriti u pozitivne.

Cvijet predstavlja osobnu iskaznicu učenika koja se bazira samo na dobrim osobinama, mane odbacuje i s vremenom ih pretvara u vrline.

3. Završni dio: ANALIZA RAZREDNOG STABLA

S učenicima razgovaramo o stvarima na koje su ponosni, koje osobine smatramo pozitivnima, a koje negativnima, koje su si ciljeve postavili za ovu školsku godinu i kako će ih postići. Promatramo pozitivne i negativne osobine ostalih učenika i međusobno komentiramo (što bi mogli učiniti kako da negativne osobine postanu pozitivne...).